Diari Oficial de la Generalitat Valenciana


Sumari del DOGV 9303, del 22-03-2022 (2022/2162)

RESOLUCIÓ de 10 de març de 2022, de la Conselleria d'Economia Sostenible, Sectors Productius, Comerç i Treball, per la qual es convoquen els premis de la Generalitat de la fase autonòmica del concurs escolar 2021-2022 Consumópolis17: «Clica m'agrada al consum circular i responsable».
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9303

Data del DOGV
:   22-03-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/2162


Data del document
:   10-03-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * distinció honorífica

RESOLUCIÓ de 10 de març de 2022, de la Conselleria d'Economia Sostenible, Sectors Productius, Comerç i Treball, per la qual es convoquen els premis de la Generalitat de la fase autonòmica del concurs escolar 2021-2022 Consumópolis17: «Clica m'agrada al consum circular i responsable». [2022/2162]  
L'Estatut de les persones consumidores i usuàries de la Comunitat Valenciana recull en el capítol V del títol II el dret que tenen les persones consumidores i usuàries a rebre una educació i formació adequades en matèria de consum. És una de les prioritats de la Generalitat, promoure l'educació de les persones consumidores en els centres educatius de la Comunitat Valenciana.  
El Ministeri de Consum, a través de la Direcció General de Consum, organitza, juntament amb els organismes de consum de les diferents comunitats autònomes, el concurs escolar 2021-2022 Consumópolis 17, sobre consum responsable: «Clica m'agrada al consum circular i responsable», dirigit a l'alumnat matriculat en els cursos de cinqué i sisé d'Educació Primària, en Educació Secundària Obligatòria i en Formació Professional Bàsica de la Comunitat Valenciana.  
Per al curs 2021-2022, la Comunitat Valenciana participa en l'organització del concurs escolar Consumópolis 17: «Clica m'agrada al consum circular i responsable», les bases reguladores del qual es recullen en l'Ordre CSM/1008/2021, de 20 de setembre, publicades en el Boletín Oficial del Estado número 230, de 25 de setembre de 2021.  
L'objectiu d'aquest concurs escolar és sensibilitzar els i les joves escolars de la importància que té realitzar els actes de consum de manera conscient, crítica, solidària, responsable i sostenible.  
De conformitat amb l'article 5.1 de les bases reguladores del concurs, els organismes de consum de les comunitats autònomes o ciutats autònomes de Ceuta i Melilla organitzadores del concurs tramitaran, en el respectiu àmbit territorial, la convocatòria dels premis autonòmics d'aquest concurs. Corresponen a la Conselleria d'Economia Sostenible, Sectors Productius, Comerç i Treball les competències de consum, de conformitat amb el que s'ha establit en el Decret 175/2020, de data 30 d'octubre, pel qual es regula el Reglament orgànic i funcional de la Conselleria d'Economia Sostenible, Sectors Productius, Comerç i Treball.  
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer  
Convocar, en règim de concurrència competitiva, el concurs escolar 2021-2022 «Consumópolis 17: Clica m'agrada al consum circular i responsable» en fase autonòmica, de conformitat amb les bases aprovades per l'Ordre CSM/1008/2021, de 20 de setembre, que aprova les bases reguladores dels premis del concurs escolar Consumópolis (BOE 230, 25.09.2021).  
  
Segon  
L'import màxim global destinat a atendre aquests premis és de 6.000 euros i es finançarà a càrrec de la línia pressupostària S5741000 del capítol IV del programa pressupostari 443.10, Protecció persones consumidores i qualitat de béns i serveis, consignada en la Llei 8/2021, de 30 de desembre, de pressupostos de la Generalitat per a l'exercici 2022.  
  
Tercer  
Aquesta convocatòria no necessita ser notificada o comunicada a la Comissió Europea per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que les subvencions previstes en aquesta convocatòria en cap cas finançaran activitats econòmiques. Tot això, en virtut del que s'ha establit en l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
Quart  
Només podran optar als premis de la Generalitat de la fase autonòmica del concurs i, amb posterioritat, accedir a la fase nacional del concurs, els equips dels centres educatius, públics, concertats o privats de la Comunitat Valenciana que reunisquen els requisits següents:  
  
a) Estar inscrits dins del termini establit i en la forma adient en el lloc web www.consumopolis.es  
b) Haver completat, tots els integrants de l'equip, el recorregut per la ciutat de Consumópolis, en la forma que es detalla en les instruccions generals de participació.  
c) Haver remés, dins del termini establit i en la forma adient, la fitxa virtual del treball a la Direcció General de Comerç, Artesania i Consum.  
  
Cinqué  
1. Les sol·licituds de participació en el concurs (una sol·licitud per cada equip escolar participant) es presentaran telemàticament en la Direcció General de Comerç, Artesania i Consum, mitjançant certificat digital, a través de l'enllaç següent:  
https://www.gva.es/es/inicio/procedimientos'id\_proc=2912&version=red  
En la sol·licitud han de figurar les dades del centre educatiu, el nivell en què l'equip escolar participa, el nom de l'equip i la llista dels o les cinc concursants que componen l'equip, amb indicació pel que fa a cadascun d'ells de la data de naixement i el curs en què està matriculat.  
  
I serà subscrita pel o la docent que coordine l'equip, amb indicació del càrrec o especialitat i les funcions.  
La sol·licitud haurà d'anar acompanyada de la documentació següent:  
a) Autorització expressa a la Conselleria d'Economia Sostenible, Sectors Productius, Comerç i Treball perquè aquesta comprove les dades d'identitat de qui sol·licita, així com l'acreditació del compliment de les obligacions tributàries estatal i autonòmica i amb la Seguretat Social, de conformitat amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic (imprés AUTDATSUBV).  
  
Si de la comprovació efectuada resultara alguna discordança amb les dades facilitades per la persona interessada, l'òrgan instructor estarà facultat per a realitzar les actuacions procedents per a aclarir-la.  
Si la persona interessada no presta l'esmentat consentiment, haurà d'aportar els documents d'acreditació mencionats.  
b) Annex. Autorització signada per les persones representants legals de l'alumnat participant en el concurs escolar.  
c) La fitxa virtual identificativa del treball.  
2. El termini per a la presentació de la sol·licitud del concurs i la documentació annexa començarà l'endemà de la publicació d'aquesta convocatòria i finalitzarà el dia 30 d'abril de 2022, i suposarà l'acceptació expressa de les bases reguladores.  
Quan la sol·licitud no reunisca els requisits assenyalats en la legislació vigent de procediment administratiu comú, o no s'hi adjunte la documentació assenyalada en el punt anterior, es requerirà la persona sol·licitant perquè en el termini de 10 dies esmene la falta o aporte els documents preceptius, amb indicació que, si no ho fa, es considerarà que ha desistit de la petició.  
L'esmena o l'aportació telemàtica de documentació podrà fer-se utilitzant el següent tràmit de la Guia Prop, Aportació de documentació a un expedient obert d'ajudes de la Conselleria d'Economia Sostenible, Sectors Productius, Comerç i Treball:  
https://www.gva.es/es/inicio/procedimientos'id\_proc=15309  
  
Sisé  
Els equips estaran dividits en tres nivells de participació:  
Nivell 1: cinqué i sisé cursos d'Educació Primària.  
Nivell 2: primer i segon cursos d'Educació Secundària Obligatòria.  
Nivell 3: tercer i quart cursos d'Educació Secundària Obligatòria o Formació Professional Bàsica.  
  
Seté  
1. El desenvolupament del concurs estarà comprés entre el 8 de novembre de 2021 i el 20 d'abril de 2022.  
2. El concurs consta de dues parts:  
- En la primera part del concurs, els cinc integrants de l'equip hauran de completar el recorregut per la ciutat de Consumópolis, resolent diverses proves de caràcter pedagògic i lúdic que es presentaran als participants al llarg del recorregut, des del 8 de novembre de 2021 fins al 7 de març de 2022, ambdós inclusivament.  
- En la segona part del concurs, amb la qual es pretén fomentar el treball en equip, els cinc integrants de l'equip hauran de dissenyar, elaborar i presentar un treball sobre consum responsable, consistent en un cartell interactiu sobre el consum circular i responsable. Les característiques específiques d'aquests treballs es detallen en les instruccions generals de participació del concurs.  
Aquests treballs hauran de presentar-se en format electrònic i es pujaran a l'espai virtual habilitat a aquest efecte en el lloc web www.consumopolis.es, al qual els equips podran accedir des del 12 de novembre de 2021 fins al 20 d'abril de 2022, ambdós inclusivament, i des d'on es podrà descarregar la fitxa virtual identificativa de cada treball.  
  
Huité  
1. Els equips seleccionats obtindran els premis següents:  
a) Un primer premi de 900,00 euros i la participació en la fase nacional del concurs, per a l'equip obtinga més punts en cada un dels nivells de participació.  
b) Un segon premi de 500,00 euros, per a l'equip que quede en segon lloc en punts obtinguts en cada un dels nivells de participació.  
  
c) Un tercer premi de 300,00 euros, per a l'equip que quede en tercer lloc en punts obtinguts en cada un dels nivells de participació.  
  
2. S'estableixen tres premis especials de 300,00 euros cada un per al personal docent que coordine un major nombre d'equips en cada un dels nivells de participació i que, almenys, un d'aquests equips haja sigut finalista en l'esmentat nivell. Cada docent coordinadora o coordinador només podrà obtenir un d'aquests premis especials.  
En el supòsit que es produïsca un empat entre diversos docents, s'atorgaran els premis a aquells els equips dels quals sumen un nombre més gran de punts en total. Si persisteix l'empat, es prorratejarà el premi entre els docents que continuen empatats.  
3. Al professorat coordinador dels equips en aquesta convocatòria li podran ser reconegudes fins a 30 hores de formació, en aplicació de l'Ordre 65/2012, de 26 d'octubre, de la Conselleria d'Educació, Formació i Ocupació, sobre el model de formació permanent del professorat i el disseny, reconeixement i registre de les activitats formatives (DOGV 6893, 31.10.2012), pel Servei de Registre i Acreditació Docent, d'acord amb la informació certificada en l'acta de participació final enviada per la Direcció General de Comerç, Artesania i Consum.  
  
4. Totes i tots els participants que completen el recorregut per la ciutat virtual de Consumópolis obtindran un diploma acreditatiu de la seua participació en el concurs i que podran descarregar del lloc web www.consumopolis.es.  
  
Nové  
1. Per a la selecció d'equips amb dret a premi, es tindran en compte els criteris següents:  
a) La puntuació de les proves obtinguda en el recorregut per la ciutat virtual de Consumópolis queda establida de manera automàtica pel mateix sistema, d'acord amb els criteris de coneixements i habilitats detallats en les instruccions generals de participació.  
b) El treball en equip es puntuarà d'acord amb els criteris i barems següents:  
- Coherència del treball amb els objectius del concurs: es valorarà fins a 40 punts.  
- Creativitat i originalitat del treball: es valorarà fins a 20 punts.  
- Presentació del treball: es valorarà fins a 20 punts.  
- Qualitat tècnica: es valorarà fins a 15 punts.  
- Qualitat lingüística: es valorarà fins a 5 punts.  
2. El jurat valorarà cada una de les dues parts, el recorregut per la ciutat virtual i el treball en equip, en el 50 per cent cada una d'aquestes de la totalitat de la puntuació del concurs escolar, segons els criteris establits en l'apartat anterior.  
  
Desé  
1. El jurat dels premis autonòmics estarà compost per:  
- Tres persones representants de la Direcció General de Comerç, Artesania i Consum designades per la persona titular de la direcció general, que inclourà el nomenament de la presidenta o president del jurat.  
- Una persona representant de la Direcció General d'Innovació Educativa i Ordenació de la Conselleria d'Educació, Cultura i Esport.  
  
- Una persona representant de l'Institut Valencià de la Joventut.  
- Una persona representant de la Direcció General de Cooperació Internacional al Desenvolupament de la Conselleria de Participació, Transparència, Cooperació i Qualitat Democràtica.  
- Actuarà com a secretari o secretària del jurat, amb veu i sense vot, un funcionari o funcionària del Servei de Defensa de les Persones Consumidores i Arbitratge de Consum.  
2. El funcionament del jurat es regirà per les normes contingudes en la secció 3 del capítol II del títol preliminar de la Llei 40/2015, de règim jurídic del sector públic, i tindrà facultats per a resoldre els dubtes que puguen sorgir en la interpretació d'aquesta convocatòria i de les bases.  
  
  
Onzé  
1. El jurat seleccionat a aquest efecte comprovarà en la plataforma virtual de Consumopólis17 les puntuacions obtingudes pels equips participants i valorarà el treball en equips d'acord amb els criteris establits en l'apartat nové.  
2. El jurat elevarà la seua decisió al conseller d'Economia Sostenible, Sectors Productius, Comerç i Treball, el qual resoldrà l'atorgament dels premis. La resolució es notificarà a les persones interessades en els termes que preveu l'article 40 de la Llei 39/2015, d'1 d'octubre, del procediment administratiu comú de les administracions públiques.  
  
2. El termini màxim per a resoldre i notificar la resolució a qui guanye el concurs serà de tres mesos des de la finalització del termini de presentació de les sol·licituds. Transcorregut l'esmentat termini sense que s'haja notificat la resolució, s'entendrà que la persona sol·licitant no està entre els guanyadors del concurs.  
4. El jurat podrà declarar deserts alguns dels premis.  
5. Els premis concedits seran publicats en el Diari Oficial de la Generalitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats d'aquests.  
6. Contra la resolució d'atorgament dels premis, que posa fi a la via administrativa, es podrà interposar, en el termini d'un mes, un recurs potestatiu de reposició davant el mateix òrgan, de conformitat amb el que s'ha establit en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'ha previst en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
  
Dotzé  
La participació en aquest concurs escolar comportarà el tractament de dades de caràcter personal del personal docent sol·licitant i dels membres dels equips participants per part de la Conselleria d'Economia Sostenible, Sectors Productius, Comerç i Treball.  
Així mateix, se l'informa de:  
1. Identitat del responsable del tractament:  
La Conselleria d'Economia Sostenible, Sectors Productius, Comerç i Treball.  
2. Finalitat del tractament o tractaments afectats: atendre la sol·licitud presentada d'acord amb el que s'estableix en la convocatòria; en les bases reguladores; en la Llei 38/2003, de 17 de novembre, general de subvencions, i en la seua normativa de desenvolupament, i, supletòriament, en la Llei 39/2015, d'1 d'octubre, del procediment administratiu comú de les administracions públiques (vegeu Registre de les Activitats del Tractament).  
3. Origen de les dades  
Les dades personals recollides procedeixen de les sol·licituds presentades per la persona docent.  
4. Registre d'Activitats de Tractament  
https://cindi.gva.es/documents/635436311/597011098/RATCON003.pdf  
5. Drets de les persones sol·licitants  
a) Drets de les persones interessades.  
Les persones interessades tenen dret a sol·licitar l'accés a les seues dades personals, la rectificació o supressió d'aquestes, la limitació del seu tractament, o a oposar-se a aquest. Per a exercitar els drets, haurà de presentar un escrit davant la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quin d'aquests drets sol·licita que li siga satisfet i, si no autoritza l'obtenció de dades d'identitat del sol·licitant o, si escau, del representant legal, haurà d'aportar la corresponent documentació acreditativa de la identitat i representació. També podrà exercitar els seus drets de manera telemàtica a través de l'enllaç següent:  
https://www.gva.es/es/inicio/procedimientos'id\_proc=19360  
b) Reclamació davant l'Agència Espanyola de Protecció de Dades.  
Si les persones interessades entenen que s'han vist perjudicades pel tractament de les seues dades o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica, accessible a través de la pàgina web  
https://www.aepd.es/  
6. Delegat o delegada de protecció de dades  
En tot cas, les persones sol·licitants podran contactar amb el delegat o delegada de protecció de dades de la Generalitat Valenciana, a través de l'adreça electrònica: bms@klu.dl o  
de l'adreça postal: passeig de l'Albereda, 16, 46612 València.  
7. Més informació de protecció de dades  
https://www.gva.es/downloads/publicados/pr/texto\_informacion\_adicional.pdf  
  
Tretzé  
Es faculta la directora general de Comerç, Artesania i Consum per a dictar totes les disposicions que siguen necessàries per al desenvolupament, l'eficàcia i l'execució d'aquesta resolució.  
  
Catorzé  
1. Els equips guanyadors del concurs s'obliguen a cedir a la Generalitat tots els drets d'explotació i imatge derivats de la publicació del treball, i la Generalitat podrà utilitzar, per si mateixa o a través de terceres persones, físiques o jurídiques, de la manera que estime més convenient per als seus interessos, qualssevol de les imatges o elements que conformen la publicació mencionada.  
Així mateix, els equips guanyadors s'obliguen a assumir les responsabilitats que pogueren resultar de la utilització dels textos, imatges i altres elements creatius aportats per aquests en la realització del treball i la propietat dels quals siga de terceres persones o entitats alienes a aquesta convocatòria.  
2. Els treballs guanyadors quedaran en propietat de la Conselleria d'Economia Sostenible, Sectors Productius, Comerç i Treball de la Generalitat Valenciana.  
  
Quinzé  
Contra aquest acte, que esgota la via administrativa, podrà interposar-se, en el termini d'un mes, un recurs potestatiu de reposició davant la Conselleria d'Economia Sostenible, Sectors Productius, Comerç i Treball, de conformitat amb el que s'ha establit en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'ha previst en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que es considere oportú.  
  
València, 10 de març de 2022.- El conseller d'Economia Sostenible, Sectors Productius, Comerç i Treball: Rafael Climent González.